title: 2011/392/EÚ: Rozhodnutie Rady z  13. mája 2011 o uzavretí dohody medzi Európskou úniou a Marockým kráľovstvom, ktorou sa zriaďuje mechanizmus urovnávania sporov#Dohoda medzi Európskou úniou a Marockým kráľovstvom, ktorou sa zriaďuje mechanizmus urovnávania sporov

text:
               5.7.2011

               SK

               Úradný vestník Európskej únie

               L 176/1

         ROZHODNUTIE RADY
   z 13. mája 2011
   o uzavretí dohody medzi Európskou úniou a Marockým kráľovstvom, ktorou sa zriaďuje mechanizmus urovnávania sporov
   (2011/392/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 6 písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Rada 24. februára 2006 poverila Komisiu začať rokovania s partnermi v stredomorskom regióne s cieľom zriadiť mechanizmus urovnávania sporov týkajúcich sa obchodných ustanovení.

               (2)

               Komisia viedla rokovania a radila sa s výborom ustanoveným článkom 207 zmluvy a v rámci smerníc na rokovania vydaných Radou.

               (3)

               Tieto rokovania sa skončili a dohoda medzi Európskou úniou a Marockým kráľovstvom, ktorou sa zriaďuje mechanizmus urovnávania sporov (ďalej len „dohoda“), bola parafovaná 9. decembra 2009.

               (4)

               Dohoda bola podpísaná v mene Únie 13. decembra 2010.

               (5)

               Dohoda by sa mala uzavrieť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Marockým kráľovstvom, ktorou sa zriaďuje mechanizmus urovnávania sporov (ďalej len „dohoda“).
   Text dohody je pripojený k tomuto rozhodnutiu.
   Článok 2
   Predseda Rady vykoná v mene Únie oznámenie podľa článku 23 dohody (1).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 13. mája 2011

            Za Radu

            predseda

         MARTONYI J.

      (1)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.

      DOHODA
      medzi Európskou úniou a Marockým kráľovstvom, ktorou sa zriaďuje mechanizmus urovnávania sporov
      EURÓPSKA ÚNIA, ďalej len „Únia“,
      na jednej strane a
      MAROCKÉ KRÁĽOVSTVO, ďalej len „Maroko“,
      na druhej strane,
      SA DOHODLI TAKTO:
      KAPITOLA I

         CIEĽ A ROZSAH PÔSOBNOSTI

      Článok 1
      Cieľ
      Cieľom tejto dohody je predchádzať obchodným sporom medzi stranami a urovnávať ich s cieľom dospieť tam, kde to je možné, k vzájomne uspokojivému riešeniu.
      Článok 2
      Uplatňovanie dohody
      1.   Ustanovenia tejto dohody sa uplatňujú, ak ide o akýkoľvek spor týkajúci sa údajného porušovania ustanovení hlavy II (s výnimkou článku 24) Euro-stredomorskej dohody o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej (ďalej len „dohoda o pridružení“) (1) alebo údajného porušovania Dohody vo forme výmeny listov medzi Európskou Úniou a Marockým kráľovstvom o recipročných liberalizačných opatreniach pre poľnohospodárske výrobky, spracované poľnohospodárske výrobky, ryby avýrobky rybného hospodárstva, o nahradení protokolov 1, 2 a 3 a ich príloh a zmien a doplnení k Euro-stredomorskej dohode o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej. Postupy tejto dohody sa uplatňujú, ak 60 dní po oznámení sporu Asociačnej rade podľa článku 86 dohody o pridružení Asociačná rada spor neurovnala.
      2.   Článok 86 dohody o pridružení sa uplatňuje na spory týkajúce sa uplatňovania a výkladu ostatných ustanovení dohody o pridružení.
      3.   Na účely odseku 1 sa spor považuje za vyriešený, keď Asociačná rada prijala rozhodnutie podľa článku 86 ods. 2 dohody o pridružení alebo keď vyhlásila, že už žiadny spor nejestvuje.
      KAPITOLA II

         KONZULTÁCIE A MEDIÁCIA

      Článok 3
      Konzultácie
      1.   Strany sa usilujú o vyriešenie akéhokoľvek rozdielu vo výklade a uplatňovaní ustanovení uvedených v článku 2 tak, že v dobrej viere začnú konzultácie s cieľom dosiahnuť rýchle, spravodlivé a vzájomne uspokojivé riešenie. Pri týchto konzultáciách strany prediskutujú aj vplyv údajného porušovania na ich obchod.
      2.   Strana požiada o konzultácie písomnou žiadosťou adresovanou druhej strane, v ktorej uvedie akékoľvek sporné opatrenie a tie ustanovenia dohôd uvedených v článku 2, ktoré pokladá za porušené, a kópiu tejto žiadosti zašle podvýboru pre priemysel, obchod a služby.
      3.   Konzultácie sa uskutočnia do 40 dní od dátumu prijatia žiadosti, a ak sa strany nedohodnú inak, konajú sa na území žalovanej strany. Konzultácie sa považujú za ukončené do 60 dní od dátumu prijatia žiadosti s výnimkou prípadu, ak sa obidve strany dohodnú v konzultáciách pokračovať. Konzultácie, a najmä všetky sprístupnené informácie a stanoviská, ktoré strany v priebehu týchto konaní prijali, zostanú dôverné a nepoškodia práva ani jednej strany v akýchkoľvek ďalších konaniach.
      4.   Konzultácie o naliehavých záležitostiach vrátane tých, ktoré sa týkajú tovaru podliehajúceho skaze alebo sezónneho tovaru, sa uskutočnia do 15 dní od dátumu prijatia žiadosti a považujú sa za ukončené do 30 dní od dátumu prijatia žiadosti.
      5.   Ak strana, ktorej je žiadosť o konzultácie adresovaná, na ňu neodpovie do 20 pracovných dní od dátumu jej prijatia alebo ak sa konzultácie neuskutočnia v lehotách stanovených v odseku 3 alebo 4, alebo ak boli konzultácie ukončené bez toho, aby sa dospelo k dohode o vzájomne uspokojivom riešení, žalujúca strana môže v súlade s článkom 5 požiadať o zriadenie rozhodcovského tribunálu.
      Článok 4
      Mediácia
      1.   Ak konzultácie neprinesú vzájomne uspokojivé riešenie, strany sa môžu dohodnúť, že vec predložia mediátorovi. Každá žiadosť o mediáciu sa musí podať v písomnej forme žalovanej strane a podvýboru pre priemysel, obchod a služby s uvedením každého opatrenia, ktoré je predmetom konzultácií, ako aj vzájomne dohodnutých podmienok mediácie. Každá strana sa zaväzuje posudzovať žiadosti o mediáciu s porozumením.
      2.   Ak sa strany nedohodnú na mediátorovi do 10 pracovných dní od dátumu prijatia žiadosti o mediáciu, predsedovia podvýboru pre priemysel, obchod a služby alebo ich zástupca vyberú mediátora žrebovaním zo skupiny jednotlivcov, ktorí sú na zozname uvedenom v článku 19 a ktorí nie sú štátnymi príslušníkmi žiadnej zo strán. Výber sa uskutoční do 15 pracovných dní od dátumu prijatia žiadosti o mediáciu. Mediátor zvolá zasadnutie strán najneskôr do 30 dní od svojho zvolenia. Každá strana predloží mediátorovi svoje vyjadrenie najneskôr 15 dní pred zasadnutím a mediátor si môže vyžiadať od strán alebo od odborníkov alebo technických poradcov doplňujúce informácie, ktoré pokladá za potrebné. Všetky takto získané informácie sa musia sprístupniť každej zo strán a predložiť týmto stranám, aby sa k nim vyjadrili. Mediátor oznámi svoje stanovisko najneskôr do 45 dní od svojho zvolenia.
      3.   Stanovisko mediátora môže zahŕňať jedno alebo viacero odporúčaní o tom, akým spôsobom možno spor vyriešiť v súlade s ustanoveniami uvedenými v článku 2. Stanovisko mediátora je nezáväzné.
      4.   Strany sa môžu dohodnúť na zmene lehôt uvedených v odseku 2. Mediátor môže o zmene týchto lehôt rozhodnúť aj na žiadosť ktorejkoľvek zo strán z dôvodu konkrétnych ťažkostí dotknutej strany alebo zložitosti veci.
      5.   Konania zahŕňajúce mediáciu, najmä stanovisko mediátora a všetky sprístupnené informácie a stanoviská, ktoré strany v priebehu týchto konaní prijali, zostanú dôverné a nepoškodia práva ani jednej strany v akýchkoľvek ďalších konaniach.
      6.   Ak sa strany dohodnú, postupy súvisiace s mediáciou môžu pokračovať súbežne s rozhodcovským konaním.
      7.   Nahradenie mediátora sa uskutoční len z dôvodov uvedených v pravidlách 18 až 21 rokovacieho poriadku a v súlade s tam stanovenými postupmi.
      KAPITOLA III

         POSTUPY UROVNÁVANIA SPOROV

         ODDIEL I

            Rozhodcovské konanie

      Článok 5
      Začatie rozhodcovského konania
      1.   Ak sa stranám nepodarí vyriešiť spor konzultáciami podľa článku 3 alebo na základe mediácie podľa článku 4, žalujúca strana môže požiadať o zriadenie rozhodcovského tribunálu.
      2.   Žiadosť o zriadenie rozhodcovského tribunálu sa podáva písomne žalovanej strane a podvýboru pre priemysel, obchod a služby. Žalujúca strana vo svojej žiadosti uvedie konkrétne sporné opatrenie a vysvetlí, akým spôsobom toto opatrenie porušuje ustanovenia uvedené v článku 2. O zriadenie rozhodcovského tribunálu sa požiada najneskôr do 18 mesiacov od dátumu prijatia žiadosti o konzultácie bez toho, aby tým boli dotknuté práva žalujúcej strany požiadať o nové konzultácie v rovnakej záležitosti v budúcnosti.
      Článok 6
      Zriadenie rozhodcovského tribunálu
      1.   Rozhodcovský tribunál sa skladá z troch rozhodcov.
      2.   Do 10 pracovných dní od dátumu prijatia žiadosti o zriadenie rozhodcovského tribunálu žalovanou stranou uskutočnia strany vzájomné konzultácie s cieľom dosiahnuť dohodu o zložení rozhodcovského tribunálu.
      3.   V prípade, že strany nie sú schopné dohodnúť sa na jeho zložení v rámci lehoty stanovenej v odseku 2, ktorákoľvek strana môže požiadať predsedov podvýboru pre priemysel, obchod a služby alebo ich zástupcu, aby všetkých troch členov vybrali žrebovaním zo zoznamu zostaveného podľa článku 19, pričom jeden člen sa vyberie spomedzi jednotlivcov navrhnutých žalujúcou stranou, jeden člen spomedzi jednotlivcov navrhnutých žalovanou stranou a jeden člen spomedzi jednotlivcov, ktorí boli stranami vybraní, aby plnili predsednícke funkcie. Ak sa strany dohodnú na jednom alebo viacerých členoch rozhodcovského tribunálu, všetci zostávajúci členovia sa vyberú tým istým postupom.
      4.   Predsedovia podvýboru pre priemysel, obchod a služby alebo ich zástupca vyberú rozhodcov do piatich pracovných dní od dátumu predloženia žiadosti uvedenej v odseku 3.
      5.   Za dátum zriadenia rozhodcovského tribunálu sa považuje dátum, keď boli zvolení traja rozhodcovia.
      6.   Nahradenie rozhodcov sa uskutoční len z dôvodov uvedených v pravidlách 18 až 21 rokovacieho poriadku a v súlade s tam stanovenými postupmi.
      Článok 7
      Priebežná správa tribunálu
      Rozhodcovský tribunál poskytne stranám priebežnú správu obsahujúcu skutkové zistenia, uplatniteľnosť príslušných ustanovení a základné odôvodnenie všetkých zistení a odporúčaní rozhodcovského tribunálu, a to najneskôr 120 dní od dátumu zriadenia rozhodcovského tribunálu. Ktorákoľvek strana môže rozhodcovskému tribunálu predložiť písomnú žiadosť o preskúmanie konkrétnych aspektov priebežnej správy do 15 dní od jej predloženia. Zistenia záverečného rozhodnutia tribunálu obsahujú diskusiu o argumentácii použitej vo fáze priebežného preskúmania.
      Článok 8
      Rozhodnutie rozhodcovského tribunálu
      1.   Rozhodcovský tribunál oznámi svoje rozhodnutie stranám a podvýboru pre priemysel, obchod a služby do 150 dní od dátumu svojho zriadenia. Ak usúdi, že túto lehotu nemôže dodržať, predseda rozhodcovského tribunálu o tom musí písomne informovať strany a podvýbor pre priemysel, obchod a služby a uviesť dôvody omeškania a dátum predpokladaného ukončenia činnosti tribunálu. Rozhodnutie by za žiadnych okolností nemalo byť oznámené neskôr ako 180 dní od dátumu zriadenia rozhodcovského tribunálu.
      2.   V naliehavých veciach vrátane tých, ktoré sa týkajú tovaru podliehajúceho skaze alebo sezónneho tovaru, rozhodcovský tribunál vynaloží maximálne úsilie na to, aby oznámil svoje rozhodnutie do 75 dní od dátumu svojho zriadenia. Rozhodnutie tribunálu by za žiadnych okolností nemalo byť vydané neskôr ako 90 dní od dátumu jeho zriadenia. Rozhodcovský tribunál vydá do 10 dní od svojho zriadenia predbežné rozhodnutie o tom, či pokladá vec za naliehavú.
      3.   Na žiadosť obidvoch strán rozhodcovský tribunál kedykoľvek pozastaví svoju činnosť na obdobie, na ktorom sa strany dohodli a ktoré nepresahuje 12 mesiacov, a na žiadosť žalujúcej strany obnoví svoju činnosť na konci tohto dohodnutého obdobia. Ak žalujúca strana nepožiada o obnovenie činnosti rozhodcovského tribunálu pred uplynutím dohodnutého obdobia dočasného pozastavenia činnosti, postup sa ukončí. Dočasné pozastavenie a ukončenie činnosti rozhodcovského tribunálu nepoškodia práva ani jednej strany v ďalšom konaní o rovnakej záležitosti.

         ODDIEL II

            Splnenie rozhodnutia

      Článok 9
      Splnenie rozhodnutia rozhodcovského tribunálu
      Každá strana vykoná všetky opatrenia potrebné na splnenie rozhodnutia rozhodcovského tribunálu a strany sa budú snažiť o dohodu v otázke lehoty potrebnej na splnenie tohto rozhodnutia.
      Článok 10
      Primeraná lehota na splnenie rozhodnutia
      1.   Najneskôr 30 dní od prijatia oznámenia o rozhodnutí rozhodcovského tribunálu stranám žalovaná strana oznámi žalujúcej strane a podvýboru pre priemysel, obchod a služby lehotu, ktorú bude potrebovať na splnenie rozhodnutia (ďalej len „primeraná lehota“), ak nie je možné rozhodnutie splniť okamžite.
      2.   Ak sa strany na primeranej lehote na splnenie rozhodnutia rozhodcovského tribunálu nedohodnú, žalujúca strana do 20 dní od prijatia oznámenia vykonaného podľa odseku 1 žalovanou stranou písomne požiada rozhodcovský tribunál, aby určil dĺžku primeranej lehoty. Táto žiadosť sa súčasne oznámi druhej strane a podvýboru pre priemysel, obchod a služby. Rozhodcovský tribunál oznámi svoje rozhodnutie stranám a podvýboru pre priemysel, obchod a služby do 30 dní od dátumu predloženia žiadosti.
      3.   Primeranú lehotu možno predĺžiť na základe vzájomnej dohody strán.
      Článok 11
      Preskúmanie opatrenia prijatého na splnenie rozhodnutia rozhodcovského tribunálu
      1.   Pred skončením primeranej lehoty žalovaná strana oznámi druhej strane a podvýboru pre priemysel, obchod a služby akékoľvek opatrenie, ktoré prijala na splnenie rozhodnutia rozhodcovského tribunálu.
      2.   V prípade, ak sa medzi stranami vyskytnú nezhody týkajúce sa existencie alebo súladu akéhokoľvek opatrenia oznámeného podľa odseku 1 s ustanoveniami uvedenými v článku 2, žalujúca strana môže písomne požiadať rozhodcovský tribunál o rozhodnutie v tejto záležitosti. V tejto žiadosti uvedie konkrétne sporné opatrenie a vysvetlí, akým spôsobom toto opatrenie nie je v súlade s ustanoveniami uvedenými v článku 2. Rozhodcovský tribunál oznámi svoje rozhodnutie do 90 dní od dátumu predloženia žiadosti. V naliehavých veciach vrátane tých, ktoré sa týkajú tovaru podliehajúceho skaze alebo sezónneho tovaru, rozhodcovský tribunál oznámi svoje rozhodnutie do 45 dní od dátumu predloženia žiadosti.
      Článok 12
      Dočasné nápravné prostriedky v prípade nesplnenia rozhodnutia
      1.   Ak žalovaná strana neoznámi žiadne opatrenie prijaté na zabezpečenie splnenia rozhodnutia rozhodcovského tribunálu pred uplynutím primeranej lehoty alebo ak rozhodcovský tribunál rozhodne, že opatrenie oznámené podľa článku 11 ods. 1 nie je v súlade s povinnosťami tejto strany uvedenými v článku 2, žalovaná strana, ak ju o to požiada žalujúca strana, predloží ponuku na dočasnú kompenzáciu.
      2.   Ak sa nedosiahne žiadna dohoda o kompenzácii do 30 dní od skončenia primeranej lehoty alebo od rozhodnutia rozhodcovského tribunálu podľa článku 11 o tom, že prijaté opatrenie nie je v súlade s ustanoveniami uvedenými v článku 2, žalujúca strana je oprávnená na základe oznámenia druhej strane a podvýboru pre priemysel, obchod a služby pozastaviť plnenie povinností vyplývajúcich z akéhokoľvek ustanovenia uvedeného v článku 2 na úrovni rovnocennej zrušeniu alebo zníženiu výhod v dôsledku tohto porušovania. Žalujúca strana môže vykonávať pozastavenie plnenia povinností 10 pracovných dní od dátumu prijatia oznámenia žalovanou stranou s výnimkou prípadu, ak žalovaná strana požiadala o rozhodcovské konanie podľa odseku 3.
      3.   Ak sa žalovaná strana domnieva, že úroveň pozastavenia nie je rovnocenná zrušeniu alebo zníženiu výhod v dôsledku porušovania, môže písomne požiadať rozhodcovský tribunál o rozhodnutie v tejto záležitosti. Takáto žiadosť sa oznámi druhej strane a podvýboru pre priemysel, obchod a služby pred uplynutím lehoty 10 pracovných dní, ktorá je uvedená v odseku 2. Rozhodcovský tribunál po prípadnom vyžiadaní stanoviska odborníkov oznámi svoje rozhodnutie o úrovni pozastavenia plnenia povinností stranám a inštitucionálnemu orgánu zodpovednému za obchodné záležitosti do 30 dní od dátumu predloženia žiadosti. Plnenie povinností nie je pozastavené, kým rozhodcovský tribunál neoznámi svoje rozhodnutie, a akékoľvek pozastavenie musí byť v súlade s rozhodnutím rozhodcovského tribunálu.
      4.   Pozastavenie plnenia povinností je dočasné a uplatňuje sa len dovtedy, kým opatrenie, ktoré nie je v súlade s ustanoveniami uvedenými v článku 2, nie je zrušené alebo zmenené takým spôsobom, aby bolo uvedené do súladu s uvedenými ustanoveniami, ako je ustanovené v článku 13, alebo kým sa strany nedohodnú na urovnaní sporu.
      Článok 13
      Preskúmanie opatrenia prijatého na splnenie rozhodnutia po pozastavení plnenia povinností
      1.   Žalovaná strana oznámi druhej strane a podvýboru pre priemysel, obchod a služby akékoľvek opatrenie, ktoré prijala na splnenie rozhodnutia rozhodcovského tribunálu, a svoju žiadosť o ukončenie pozastavenia plnenia povinností uplatňovaného žalujúcou stranou.
      2.   Ak sa strany nedohodnú na zlučiteľnosti oznámeného opatrenia s ustanoveniami uvedenými v článku 2 do 30 dní od dátumu prijatia oznámenia, žalujúca strana písomne požiada rozhodcovský tribunál o rozhodnutie v tejto záležitosti. Táto žiadosť sa súčasne oznámi druhej strane a podvýboru pre priemysel, obchod a služby. Rozhodnutie rozhodcovského tribunálu sa oznámi stranám a podvýboru pre priemysel, obchod a služby do 45 dní od dátumu predloženia žiadosti. Ak rozhodcovský tribunál rozhodne, že opatrenie prijaté na zabezpečenie splnenia rozhodnutia je v súlade s ustanoveniami uvedenými v článku 2, pozastavenie plnenia povinností sa ukončí.

         ODDIEL III

            Spoločné ustanovenia

      Článok 14
      Vzájomne uspokojivé riešenie
      Strany môžu kedykoľvek dospieť k vzájomne uspokojivému riešeniu sporu podľa tejto dohody. Každé takéto riešenie oznámia podvýboru pre priemysel, obchod a služby a rozhodcovskému tribunálu. Po oznámení vzájomne uspokojivého riešenia tribunál skončí svoju činnosť a tento postup sa ukončí.
      Článok 15
      Rokovací poriadok
      1.   Postupy urovnávania sporov podľa kapitoly III tejto dohody sa riadia rokovacím poriadkom pripojeným k tomuto protokolu.
      2.   V súlade s ustanoveniami rokovacieho poriadku sú všetky zasadnutia rozhodcovského tribunálu verejné, ak sa strany nedohodnú inak.
      Článok 16
      Informácie a odborné poradenstvo
      Na žiadosť niektorej strany alebo z vlastnej iniciatívy môže rozhodcovský tribunál získavať informácie, ktoré pokladá za vhodné vo vzťahu k rozhodcovskému konaniu. Rozhodcovský tribunál má najmä právo vyžiadať si v prípade potreby príslušné stanovisko odborníkov. Rozhodcovský tribunál pred výberom takýchto odborníkov konzultuje so stranami. Všetky takto získané informácie sa musia sprístupniť každej zo strán a predložiť týmto stranám, aby sa k nim vyjadrili. Ak sa strany nedohodnú inak, zainteresované fyzické alebo právnické osoby zriadené v stranách sú v súlade s rokovacím poriadkom oprávnené predložiť rozhodcovskému tribunálu rozličné informácie. Tieto informácie sa obmedzujú na vecnú stránku sporu a nevenujú sa právnym otázkam.
      Článok 17
      Pravidlá výkladu
      Každý rozhodcovský tribunál vykladá ustanovenia uvedené v článku 2 v súlade s obyčajovými pravidlami výkladu medzinárodného práva verejného vrátane tých, ktoré sú uvedené vo Viedenskom dohovore o zmluvnom práve. Rozhodnutia rozhodcovského tribunálu nemôžu rozširovať ani obmedzovať práva a povinnosti uvedené v ustanoveniach článku 2.
      Článok 18
      Rozhodnutia rozhodcovského tribunálu
      1.   Rozhodcovský tribunál vynaloží maximálne úsilie, aby sa ku každému rozhodnutiu dospelo konsenzom. Ak však k rozhodnutiu nemožno dospieť konsenzom, rozhodnutie v záležitosti sa prijme väčšinou hlasov. Nesúhlasné stanoviská rozhodcov sa však v žiadnom prípade nezverejňujú.
      2.   Každé rozhodnutie rozhodcovského tribunálu je pre strany záväzné a nezakladá žiadne práva ani povinnosti fyzickým alebo právnickým osobám. Rozhodnutie obsahuje skutkové zistenia, uplatniteľnosť príslušných ustanovení dohôd uvedených v článku 2 a základné odôvodnenie všetkých zistení a záverov, ku ktorým tribunál dospel. Podvýbor pre priemysel, obchod a služby zverejní rozhodnutie rozhodcovského tribunálu v celom rozsahu s výnimkou prípadu, keď sa rozhodne tak neurobiť s cieľom zabezpečiť ochranu dôverných obchodných informácií.
      KAPITOLA IV

         VŠEOBECNÉ USTANOVENIA

      Článok 19
      Zoznamy rozhodcov
      1.   Podvýbor pre priemysel, obchod a služby vypracuje najneskôr do šiestich mesiacov od nadobudnutia platnosti tejto dohody zoznam najmenej 15 jednotlivcov, ktorí sú ochotní a schopní vykonávať funkciu rozhodcov. Každá zo strán navrhne najmenej päť jednotlivcov, ktorí majú vykonávať funkciu rozhodcov. Obe strany tiež vyberú najmenej päť jednotlivcov, ktorí nie sú štátnymi príslušníkmi žiadnej z nich a ktorí majú plniť funkciu predsedu rozhodcovského tribunálu. Podvýbor pre priemysel, obchod a služby zabezpečí, aby bol zoznam vždy udržiavaný na tejto úrovni.
      2.   Rozhodcovia majú osobitné znalosti alebo skúsenosti v oblasti práva a medzinárodného obchodu. Sú nezávislí, konajú z vlastného presvedčenia, neprijímajú pokyny od žiadnej organizácie alebo vlády, ani nie sú spojení s vládou žiadnej zo strán a konajú v súlade s kódexom správania, ktorý tvorí prílohu k tejto dohode.
      3.   Podvýbor pre priemysel, obchod a služby môže vypracovať doplňujúce zoznamy najmenej 15 jednotlivcov s odbornými znalosťami v konkrétnych sektoroch, na ktoré sa vzťahujú dohody uvedené v článku 2. Každá zo strán navrhne najmenej päť jednotlivcov, ktorí majú vykonávať funkciu rozhodcov. Obidve strany tiež vyberú najmenej päť jednotlivcov, ktorí nie sú štátnymi príslušníkmi žiadnej z nich a ktorí majú plniť funkciu predsedu rozhodcovského tribunálu. Ak sa uplatní postup výberu podľa článku 6 ods. 2, predsedovia podvýboru pre priemysel, obchod a služby môžu na základe súhlasu obidvoch strán použiť tento sektorový zoznam.
      Článok 20
      Vzťah k povinnostiam vyplývajúcim z členstva vo WTO
      1.   Keď sa strana usiluje o urovnanie sporu týkajúceho sa povinnosti vyplývajúcej z Dohody WTO, uplatní príslušné pravidlá a postupy podľa Dohody WTO, ktoré sa uplatňujú bez ohľadu na ustanovenia tejto dohody.
      2.   Keď sa strana usiluje o urovnanie sporu týkajúceho sa povinnosti patriacej do rozsahu pôsobnosti tejto dohody, ako sa vymedzuje v článku 2, uplatní príslušné pravidlá a postupy podľa tejto dohody.
      3.   Ak sa strany nedohodnú inak a ak sa strana usiluje o urovnanie sporu týkajúceho sa povinnosti patriacej do rozsahu pôsobnosti tejto dohody, ako sa vymedzuje v článku 2, ktorá je svojou podstatou rovnocenná povinnosti vyplývajúcej z Dohody WTO, uplatní príslušné pravidlá a postupy podľa Dohody WTO, ktoré sa uplatňujú bez ohľadu na ustanovenia tejto dohody.
      4.   Keď sa konanie o urovnaní sporu raz začne, fórum vybrané v súlade s predchádzajúcimi odsekmi, ak neodmietlo túto právomoc, sa použije s vylúčením ostatných fór.
      5.   Žiadne z ustanovení tejto dohody nebráni strane, aby uplatnila pozastavenie plnenia povinností, ktoré schválil orgán WTO na urovnávanie sporov. Ani jedna strana sa nebude odvolávať na Dohodu WTO s cieľom zabrániť druhej strane v pozastavení plnenia povinností podľa tejto dohody.
      Článok 21
      Lehoty
      1.   Všetky lehoty uvedené v tejto dohode vrátane lehôt, ktoré majú rozhodcovské tribunály na oznámenie svojich rozhodnutí, sa počítajú podľa kalendárnych dní odo dňa nasledujúceho po úkone alebo skutočnosti, ktorých sa týkajú, ak nie je uvedené inak.
      2.   Každá lehota uvedená v tejto dohode sa môže zmeniť vzájomnou dohodou strán. Strany sa zaväzujú s porozumením posudzovať žiadosti o predĺženie akejkoľvek lehoty z dôvodu ťažkostí, ktorým čelí ktorákoľvek zo strán v súvislosti s dodržiavaním postupov tejto dohody. Na žiadosť jednej zo strán rozhodcovský tribunál môže upraviť lehoty uplatniteľné v konaniach, pričom zohľadní rozdielnu úroveň rozvoja strán.
      Článok 22
      Preskúmanie a úprava dohody
      1.   Asociačná rada môže po nadobudnutí platnosti tejto dohody a jej príloh kedykoľvek preskúmať ich vykonávanie s cieľom rozhodnúť o pokračovaní, úprave alebo skončení ich vykonávania.
      2.   Pri tomto preskúmaní môže Asociačná rada zvážiť možnosť zriadenia odvolacieho orgánu obvyklého vo viacerých euro-stredomorských dohodách.
      3.   Asociačná rada sa môže rozhodnúť upraviť túto dohodu a jej prílohy.
      Článok 23
      Nadobudnutie platnosti
      Strany schvália túto dohodu v súlade so svojimi vlastnými postupmi. Táto dohoda nadobúda platnosť prvým dňom druhého mesiaca nasledujúceho po dátume, keď si strany navzájom oznámia, že postupy uvedené v tomto článku boli dokončené.

         V Bruseli trinásteho decembra dvetisícdesať, v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a arabskom jazyku, pričom každé z týchto znení je rovnako autentické.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Кралство Мароко
            Por el Reino de Marruecos
            Za Marocké království
            For Kongeriget Marokko
            Für das Königreich Marokko
            Maroko Kuningriigi nimel
            Για το Βασίλειο του Μαρόκου
            For the Kingdom of Morocco
            Pour le Royaume du Maroc
            Per il Regno del Marocco
            Marokas Karalistes vārdā –
            Maroko Karalystės vardu
            A Marokkói Királyság részéről
            Għar-Renju tal-Marokk
            Voor het Koninkrijk Marokko
            W imieniu Królestwa Maroka
            Pelo Reino de Marrocos
            Pentru Regatul Maroc
            Za Marocké kráľovstvo
            Za Kraljevino Maroko
            Marokon kuningaskunnan puolesta
            För Konungariket Marocko

         (1)  Ustanovenia tejto dohody sa uplatňujú bez toho, aby bol dotknutý článok 34 protokolu o vymedzení pojmu „výrobky s pôvodom“ a o metódach administratívnej spolupráce.

         PRÍLOHY

                        PRÍLOHA I:

                     ROKOVACÍ PORIADOK PRE ROZHODCOVSKÉ KONANIE

                        PRÍLOHA II:

                     KÓDEX SPRÁVANIA PRE ČLENOV ROZHODCOVSKÝCH TRIBUNÁLOV A MEDIÁTOROV

            PRÍLOHA I

               ROKOVACÍ PORIADOK PRE ROZHODCOVSKÉ KONANIE

               Všeobecné ustanovenia

                        1.

                        V tejto dohode a podľa tohto poriadku:

                                    „poradca“ je osoba, ktorú si strana vybrala, aby tejto strane radila alebo pomáhala v súvislosti s rozhodcovským konaním;

                                    „žalujúca strana“ je ktorákoľvek strana, ktorá žiada zriadenie rozhodcovského tribunálu podľa článku 5 tejto dohody;

                                    „žalovaná strana“ je strana, ktorá údajne porušuje ustanovenia uvedené v článku 2 tejto dohody;

                                    „rozhodcovský tribunál“ je tribunál zriadený podľa článku 6 tejto dohody;

                                    „zástupca strany“ je zamestnanec alebo akákoľvek osoba menovaná ministerstvom, vládnou agentúrou alebo akýmkoľvek iným verejným subjektom strany;

                                    „deň“ je kalendárny deň, ak nie je uvedené inak.

                        2.

                        Žalovaná strana je zodpovedná za logistické zabezpečenie konania o urovnanie sporu, najmä za organizáciu vypočutí, ak nie je dohodnuté inak. Únia však znáša výdavky vyplývajúce z organizačných záležitostí súvisiacich s konzultáciami, mediáciou a rozhodcovským konaním s výnimkou odmien a výdavkov, ktoré sa majú vyplatiť mediátorom a rozhodcom, ktoré sa znášajú spoločne.

               Oznámenia

                        3.

                        Strany a rozhodcovský tribunál odošlú každú žiadosť, oznámenie, písomné podanie alebo iný dokument elektronickou poštou a zároveň v rovnaký deň odošlú jeho kópiu faxom, doporučenou poštou, kuriérom, doručením s potvrdením o prevzatí alebo akýmkoľvek telekomunikačným prostriedkom, ktorý zabezpečí záznam o jeho odoslaní. Správa poslaná elektronickou poštou a faxom sa pokladá za prijatú v rovnaký deň, keď bola odoslaná, ak sa nepreukáže opak.

                        4.

                        Strana predloží druhej strane a každému rozhodcovi elektronickú kópiu každého svojho písomného podania. Predloží aj papierovú kópiu dokumentu.

                        5.

                        Všetky oznámenia sú adresované Ministerstvu zahraničných vecí Maroka a Generálnemu riaditeľstvu Európskej komisie pre obchod.

                        6.

                        Drobné chyby administratívnej povahy v ktorejkoľvek žiadosti, oznámení, písomnom podaní alebo inom dokumente týkajúcom sa rozhodcovského konania možno opraviť doručením nového dokumentu, v ktorom sú zreteľne vyznačené zmeny.

                        7.

                        Ak posledný deň na doručenie dokumentu pripadá na úradný sviatok alebo deň pracovného pokoja Maroka alebo Únie, dokument môže byť doručený na nasledujúci pracovný deň. Strany si vymenia zoznamy s dátumami svojich úradných sviatkov a dní pracovného pokoja platné pre nasledujúci rok v prvý pondelok každého decembra. Žiadne dokumenty, oznámenia alebo žiadosti akéhokoľvek druhu sa nepokladajú za prijaté v úradný sviatok alebo deň pracovného pokoja. Okrem toho sa pri počítaní všetkých lehôt ustanovených v tejto dohode, pokiaľ ide o pracovné dni, berú do úvahy iba pracovné dni spoločné pre obe strany.

                        8.

                        V závislosti od predmetu sporných ustanovení sa kópie všetkých žiadostí a oznámení adresovaných podvýboru pre priemysel, obchod a služby v súlade s touto dohodou posielajú aj ostatným príslušným podvýborom zriadeným na základe dohody o pridružení.

               Začatie rozhodcovského konania

                        9.

                                    a)

                                    Ak sa podľa článku 6 tejto dohody alebo podľa pravidiel 19, 20 alebo 49 tohto rokovacieho poriadku členovia rozhodcovského tribunálu vyberajú žrebovaním, sú na ňom prítomní zástupcovia oboch strán.

                                    b)

                                    Ak sa strany nedohodnú inak, s rozhodcovským tribunálom sa stretnú do siedmich pracovných dní po jeho zriadení, aby rozhodli o tých záležitostiach, ktoré tieto strany alebo rozhodcovský tribunál pokladajú za vhodné, vrátane odmien a výdavkov, ktoré sa majú vyplatiť rozhodcom a ktoré budú v súlade s normami WTO. Členovia rozhodcovského tribunálu a zástupcovia strán sa môžu na tomto stretnutí zúčastniť prostredníctvom telefónu alebo videokonferencie.

                        10.

                                    a)

                                    Ak sa strany do piatich pracovných dní od dátumu výberu rozhodcov nedohodnú inak, právomoci rozhodcovského tribunálu sú:
                                    „preskúmať na základe príslušných ustanovení dohôd uvedených v článku 2 tejto dohody o urovnávaní sporov záležitosť uvedenú v žiadosti o zriadenie rozhodcovského tribunálu, rozhodnúť o zlučiteľnosti príslušného opatrenia s ustanoveniami uvedenými v článku 2 tejto dohody o urovnávaní sporov a prijať rozhodnutie v súlade s článkom 8 tejto dohody o urovnávaní sporov.“

                                    b)

                                    Strany musia oznámiť rozhodcovskému tribunálu dohodnuté právomoci do piatich pracovných dní od dosiahnutia svojej dohody.

               Prvé podania

                        11.

                        Žalujúca strana doručí svoje prvé písomné podanie najneskôr 20 dní od dátumu zriadenia rozhodcovského tribunálu. Žalovaná strana doručí svoje písomné vyjadrenie k podaniu najneskôr 20 dní od dátumu doručenia prvého písomného podania.

               Činnosť rozhodcovských tribunálov

                        12.

                        Všetkým zasadnutiam rozhodcovského tribunálu predsedá jeho predseda. Rozhodcovský tribunál môže na predsedu delegovať právomoc prijímať správne a procesné rozhodnutia.

                        13.

                        Ak nie je v tejto dohode stanovené inak, rozhodcovský tribunál môže vykonávať svoje činnosti akýmikoľvek prostriedkami vrátane telefónu, faxového prenosu alebo počítačového spojenia.

                        14.

                        Na rokovaniach rozhodcovského tribunálu sa môžu zúčastňovať len rozhodcovia, ale rozhodcovský tribunál môže povoliť svojim asistentom účasť na týchto rokovaniach.

                        15.

                        Za návrh akéhokoľvek rozhodnutia je zodpovedný výlučne rozhodcovský tribunál a táto zodpovednosť sa nesmie delegovať.

                        16.

                        Ak sa vyskytne procesná otázka, na ktorú sa ustanovenia tejto dohody a jej príloh nevzťahujú, rozhodcovský tribunál môže po konzultácii so stranami prijať vhodný postup, ktorý je zlučiteľný s týmito ustanoveniami.

                        17.

                        Ak sa rozhodcovský tribunál domnieva, že existuje potreba upraviť akúkoľvek lehotu uplatniteľnú pri konaní alebo urobiť akúkoľvek inú procesnú alebo administratívnu úpravu, písomne informuje strany o dôvodoch na zmenu alebo úpravu a o období alebo úprave, ktoré sú potrebné. Rozhodcovský tribunál môže prijať takúto zmenu alebo úpravu po konzultácii so stranami. Lehoty článku 8 ods. 2 tejto dohody sa neupravujú.

               Nahradenie

                        18.

                        Ak rozhodca nie je schopný zúčastniť sa na konaní, odstúpi alebo musí byť nahradený, náhrada zaňho sa vyberie v súlade s článkom 6 ods. 3

                        19.

                        Ak sa niektorá strana domnieva, že niektorý rozhodca nespĺňa požiadavky kódexu správania a z tohto dôvodu by sa mal nahradiť, táto strana by to mala oznámiť druhej strane do 15 dní od okamihu, keď sa dozvedela okolnosti, z ktorých vyplýva závažné porušenie kódexu správania rozhodcom.
                        Ak sa niektorá strana domnieva, že niektorý rozhodca s výnimkou predsedu nespĺňa požiadavky kódexu správania, strany spolu konzultujú, a ak sa tak dohodnú, nahradia tohto rozhodcu a vyberú zaňho náhradu na základe postupu stanoveného v článku 6 ods. 3 tejto dohody.
                        Ak sa strany nedohodnú na potrebe nahradiť niektorého rozhodcu, ktorákoľvek strana môže požiadať, aby sa táto záležitosť predložila predsedovi rozhodcovského tribunálu, ktorého rozhodnutie je konečné.
                        Ak predseda zistí, že niektorý rozhodca nespĺňa požiadavky kódexu správania, vyberie nového rozhodcu žrebovaním zo skupiny jednotlivcov uvedenej v článku 19 ods. 1 tejto dohody, ktorej členom bol pôvodný rozhodca. Ak pôvodného rozhodcu vybrali strany podľa článku 6 ods. 2 tejto dohody, náhrada sa vyberie žrebovaním zo skupiny jednotlivcov, ktorých navrhli žalujúca strana a žalovaná strana podľa článku 19 ods. 1 tejto dohody. Výber nového rozhodcu sa uskutoční do piatich pracovných dní od dátumu podania žiadosti predsedovi rozhodcovského tribunálu.

                        20.

                        Ak sa niektorá strana domnieva, že predseda rozhodcovského tribunálu nespĺňa požiadavky kódexu správania, strany spolu konzultujú, a ak sa tak dohodnú, nahradia predsedu a vyberú náhradu zaňho na základe postupu stanoveného v článku 6 ods. 3 tejto dohody.
                        Ak sa strany nedohodnú na potrebe nahradiť predsedu, ktorákoľvek strana môže požiadať, aby sa táto záležitosť predložila jednému zo zostávajúcich členov skupiny jednotlivcov vybraných na funkciu predsedu podľa článku 19 ods. 1 tejto dohody. Jeho alebo jej meno vyberú žrebovaním predsedovia podvýboru pre priemysel, obchod a služby alebo ich zástupca. Rozhodnutie tejto osoby o potrebe nahradenia predsedu je konečné.
                        Ak táto osoba rozhodne, že pôvodný predseda nespĺňa požiadavky kódexu správania, vyberie nového predsedu žrebovaním zo zostávajúcej skupiny jednotlivcov podľa článku 19 ods. 1 tejto dohody, ktorí môžu vykonávať funkciu predsedu. Výber nového predsedu sa uskutoční do piatich pracovných dní od dátumu podania žiadosti uvedenej v tomto odseku.

                        21.

                        Rozhodcovské konanie sa pozastaví na obdobie potrebné na uskutočnenie postupov ustanovených v pravidlách 18, 19 a 20.

               Vypočutia

                        22.

                        Predseda stanoví dátum a čas vypočutia po porade so stranami a ostatnými členmi rozhodcovského tribunálu a písomne ho potvrdí stranám. Strana zodpovedná za logistické zabezpečenie konania túto informáciu zverejní, ak je vypočutie verejné. S výnimkou prípadu, ak niektorá strana vyjadrí svoj nesúhlas, rozhodcovský tribunál môže rozhodnúť, že vypočutie nezvolá.

                        23.

                        Ak sa strany nedohodnú inak, vypočutie sa koná v Bruseli, ak je žalujúcou stranou Maroko, a v Rabate, ak je žalujúcou stranou Únia.

                        24.

                        Rozhodcovský tribunál môže zvolať jedno dodatočné vypočutie len za výnimočných okolností. Pre postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tejto dohody sa dodatočné vypočutie nezvoláva.

                        25.

                        Všetci rozhodcovia sa zúčastňujú celého priebehu každého vypočutia.

                        26.

                        Bez ohľadu na to, či je konanie verejné, alebo nie, na vypočutí sa môžu zúčastniť tieto osoby:

                                    a)

                                    zástupcovia strán;

                                    b)

                                    poradcovia strán;

                                    c)

                                    administratívni pracovníci, tlmočníci, prekladatelia a súdni zapisovatelia a

                                    d)

                                    asistenti rozhodcov.

                              Rozhodcovský tribunál môžu osloviť len zástupcovia a poradcovia strán.

                        27.

                        Najneskôr päť pracovných dní pred dátumom vypočutia každá strana doručí rozhodcovskému tribunálu zoznam mien osôb, ktoré v mene tejto strany na vypočutí ústne prednesú argumenty alebo stanoviská, a ostatných zástupcov alebo poradcov, ktorí sa na vypočutí zúčastnia.

                        28.

                        Vypočutia rozhodcovských tribunálov sú verejné, ak sa strany nerozhodnú inak. Ak sa strany rozhodnú, že vypočutie je neverejné, časť vypočutia môže byť predsa verejná, ak tak rozhodne rozhodcovský tribunál na žiadosť strán. Zasadnutie rozhodcovského tribunálu však musí byť neverejné, keď podanie a argumenty niektorej strany obsahujú dôverné obchodné informácie.

                        29.

                        Rozhodcovský tribunál vedie vypočutie týmto spôsobom:

                                    Argumentácia:

                                                a)

                                                argumentácia žalujúcej strany;

                                                b)

                                                argumentácia žalovanej strany.

                                    Protiargumentácia:

                                                a)

                                                argumentácia žalujúcej strany;

                                                b)

                                                odpoveď žalovanej strany.

                        30.

                        Rozhodcovský tribunál môže kedykoľvek počas vypočutia klásť otázky priamo ktorejkoľvek zo strán.

                        31.

                        Rozhodcovský tribunál zabezpečí, aby sa prepis každého vypočutia vyhotovil a čo najskôr doručil stranám.

                        32.

                        Do desiatich pracovných dní od dátumu vypočutia môže ktorákoľvek strana doručiť doplňujúce písomné podanie týkajúce sa akejkoľvek záležitosti, ktorá sa vyskytla počas vypočutia.

               Písomné otázky

                        33.

                        Rozhodcovský tribunál sa môže kedykoľvek v priebehu konania písomne obrátiť s otázkami na jednu alebo obidve strany. Každá zo strán dostane kópiu všetkých otázok, ktoré položil rozhodcovský tribunál.

                        34.

                        Strana poskytne kópiu svojej písomnej odpovede na otázky rozhodcovského tribunálu aj druhej strane. Každá strana dostane príležitosť predložiť písomné pripomienky k odpovedi druhej strany do piatich pracovných dní od dátumu jej prijatia.

               Dôverný charakter

                        35.

                        Strany zachovávajú dôverný charakter vypočutí rozhodcovského tribunálu, ak sú vypočutia neverejné v súlade s pravidlom 28. Každá strana zaobchádza so všetkými informáciami, ktoré druhá strana predložila rozhodcovskému tribunálu a označila ich za dôverné, ako s dôvernými informáciami. Ak niektorá strana predloží rozhodcovskému tribunálu dôverné znenie svojich písomných podaní, na žiadosť druhej strany poskytne aj nedôverný súhrn informácií obsiahnutých vo svojich podaniach, ktorý by bolo možné zverejniť, najneskôr do 15 dní od dátumu žiadosti alebo podania podľa toho, k čomu došlo neskôr. Nič v týchto pravidlách nebráni strane zverejniť vyhlásenia o jej vlastných stanoviskách.

               Jednostranné kontakty

                        36.

                        Rozhodcovský tribunál sa nestretne ani nenadviaže kontakt s jednou stranou v neprítomnosti druhej strany.

                        37.

                        Žiadny člen rozhodcovského tribunálu nesmie hovoriť o žiadnych aspektoch predmetu konania s jednou stranou alebo s obidvoma stranami v neprítomnosti ostatných rozhodcov.

               Podania amicus curiae

                        38.

                        Ak sa strany do piatich dní od dátumu zriadenia rozhodcovského tribunálu nedohodnú inak, rozhodcovský tribunál môže prijímať nevyžiadané písomné podania za predpokladu, že boli podané do desiatich dní od dátumu zriadenia rozhodcovského tribunálu, že sú stručné a v žiadnom prípade nie dlhšie ako 15 strán strojopisu vrátane akýchkoľvek príloh a že sa priamo týkajú skutkovej záležitosti, ktorú posudzuje rozhodcovský tribunál.

                        39.

                        Podanie obsahuje opis fyzickej alebo právnickej osoby, ktorá ho predkladá, vrátane charakteru jej činností a zdroja jej financovania a špecifikuje sa v ňom charakter záujmu danej osoby na rozhodcovskom konaní. Vypracuje sa v jazykoch, ktoré si strany vybrali v súlade s pravidlami 42 a 43 tohto rokovacieho poriadku.

                        40.

                        Rozhodcovský tribunál uvedie vo svojom rozhodnutí zoznam všetkých podaní, ktoré dostal a ktoré vyhovujú uvedeným pravidlám. Rozhodcovský tribunál nie je povinný zaoberať sa vo svojom rozhodnutí argumentmi uvedenými v týchto podaniach. Každé podanie, ktoré rozhodcovský tribunál podľa tohto pravidla dostane, sa predkladá stranám na vyjadrenie.

               Naliehavé veci

                        41.

                        V naliehavých veciach uvedených v tejto dohode rozhodcovský tribunál po konzultácii so stranami podľa potreby upraví lehoty uvedené v tomto rokovacom poriadku a oznámi stranám tieto úpravy.

               Preklad a tlmočenie

                        42.

                        Počas konzultácií uvedených v článku 6 ods. 2 tejto dohody a najneskôr na stretnutí uvedenom v pravidle 9 písm. b) tohto rokovacieho poriadku sa strany usilujú o dosiahnutie dohody o spoločnom pracovnom jazyku pre konania pred rozhodcovským tribunálom.

                        43.

                        Ak sa strany nedokážu dohodnúť na spoločnom pracovnom jazyku, každá strana zabezpečí a znáša náklady za preklady svojich písomných podaní do jazyka, ktorý si vybrala druhá strana.

                        44.

                        Žalovaná strana zabezpečí tlmočenie ústnych podaní do jazykov, ktoré si strany vybrali.

                        45.

                        Rozhodnutia rozhodcovského tribunálu sa oznamujú v jazyku alebo jazykoch, ktoré si strany vybrali.

                        46.

                        Ktorákoľvek strana môže predložiť pripomienky k preloženému zneniu dokumentu, ktorý je vyhotovený v súlade s týmto rokovacím poriadkom.

               Výpočet lehôt

                        47.

                        Ak z dôvodu uplatnenia pravidla 7 tohto rokovacieho poriadku niektorá strana dostane dokument v iný deň než v deň, v ktorý tento dokument dostala druhá strana, akákoľvek lehota vypočítavaná na základe dátumu prijatia tohto dokumentu sa počíta od posledného dňa prijatia tohto dokumentu.

               Ostatné postupy

                        48.

                        Tento rokovací poriadok je uplatniteľný aj na postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tejto dohody. Lehoty uvedené v tomto rokovacom poriadku sa však upravia v súlade s osobitnými lehotami stanovenými na prijatie rozhodnutia rozhodcovským tribunálom v týchto ostatných postupoch.

                        49.

                        Ak nie je možné opätovne zvolať pôvodný rozhodcovský tribunál alebo niektorých z jeho členov pre postupy ustanovené podľa článku 10 ods. 2, článku 11 ods. 2, článku 12 ods. 3 a článku 13 ods. 2 tejto dohody, uplatnia sa postupy uvedené v článku 6 tejto dohody. Lehota na oznámenie rozhodnutia sa predĺži o 15 dní.

            PRÍLOHA II

               KÓDEX SPRÁVANIA PRE ČLENOV ROZHODCOVSKÝCH TRIBUNÁLOV A MEDIÁTOROV

               Vymedzenie pojmov

                        1.

                        V tomto kódexe správania:

                                    a)

                                    „člen“ alebo „rozhodca“ je člen rozhodcovského tribunálu účinne zriadeného podľa článku 6 tejto dohody;

                                    b)

                                    „mediátor“ je osoba vykonávajúca mediáciu v súlade s článkom 4 tejto dohody;

                                    c)

                                    „kandidát“ je osoba, ktorej meno je na zozname rozhodcov uvedenom v článku 19 tejto dohody a o ktorej sa uvažuje v súvislosti s výberom za člena rozhodcovského tribunálu podľa článku 6 tejto dohody;

                                    d)

                                    „asistent“ je osoba, ktorá podľa podmienok mandátu člena pomáha tomuto členovi pri vyhľadávaní informácií alebo pri výkone jeho funkcie;

                                    e)

                                    „konanie“, ak nie je uvedené inak, je rozhodcovské konanie podľa tejto dohody;

                                    f)

                                    „zamestnanci“ v súvislosti s členom sú osoby, ktoré tento člen riadi a kontroluje, s výnimkou asistentov.

               Zodpovednosť vo vzťahu ku konaniu

                        2.

                        Každý kandidát a člen sa vystríha nevhodného správania a zdania nevhodného správania, je nezávislý a nestranný, vyhýba sa priamym a nepriamym konfliktom záujmov a dodržiava vysoký štandard správania tak, aby sa zachovala bezúhonnosť a nestrannosť mechanizmu urovnávania sporov. Bývalí členovia musia dodržiavať povinnosti ustanovené v odsekoch 15, 16, 17, a 18 tohto kódexu správania.

               Povinnosť zverejnenia

                        3.

                        Skôr, ako sa potvrdí výber kandidáta za člena rozhodcovského tribunálu podľa tejto dohody, kandidát zverejní akýkoľvek záujem, vzťah alebo záležitosť, ktoré by mohli ovplyvňovať jeho nezávislosť alebo nestrannosť alebo ktoré by odôvodnene mohli vytvoriť zdanie nevhodného správania alebo zaujatosti v konaní. Kandidát preto vynaloží všetko primerané úsilie na zistenie všetkých takýchto záujmov, vzťahov a záležitostí.

                        4.

                        Kandidát alebo člen oznámi záležitosti týkajúce sa skutočného alebo možného porušenia tohto kódexu správania len podvýboru pre priemysel, obchod a služby, aby ich strany mohli posúdiť.

                        5.

                        Po výbere za člena daná osoba naďalej vynakladá všetko primerané úsilie na zisťovanie akýchkoľvek záujmov, vzťahov alebo záležitostí uvedených v odseku 3 tohto kódexu správania a zverejní ich. Povinnosť zverejnenia je trvalá povinnosť, ktorá od člena vyžaduje zverejňovanie všetkých takýchto záujmov, vzťahov alebo záležitostí, ktoré môžu vzniknúť v priebehu ktorejkoľvek fázy konania. Člen zverejní takéto záujmy, vzťahy alebo záležitosti tak, že ich písomne oznámi podvýboru pre priemysel, obchod a služby, aby ich strany mohli posúdiť.

               Povinnosti členov

                        6.

                        Člen po svojom výbere vykonáva svoje povinnosti počas celého priebehu konania dôkladne, rýchlo, spravodlivo a usilovne.

                        7.

                        Člen posudzuje len tie záležitosti, ktoré sa objavili počas konania a sú potrebné na rozhodnutie, a túto povinnosť nedeleguje na žiadnu inú osobu.

                        8.

                        Člen urobí všetky potrebné kroky s cieľom zabezpečiť, aby jeho asistent a zamestnanci poznali a dodržiavali odseky 2, 3, 4, 5, 16, 17 a 18 tohto kódexu správania.

                        9.

                        Člen sa neangažuje v jednostranných kontaktoch, ktoré sa týkajú konania.

               Nezávislosť a nestrannosť členov

                        10.

                        Člen musí byť nezávislý a nestranný a musí sa vyhýbať vytváraniu zdania nevhodného správania alebo zaujatosti a nie je ovplyvňovaný vlastnými záujmami, vonkajším tlakom, politickými úvahami, protestom verejnosti, vernosťou niektorej zo strán alebo strachom z kritiky.

                        11.

                        Člen priamo ani nepriamo neprevezme žiadny záväzok ani neprijme žiadnu výhodu, ktoré by akýmkoľvek spôsobom zasahovali do riadneho výkonu jeho povinností alebo by vzbudzovali zdanie takéhoto zásahu.

                        12.

                        Člen nemôže využívať svoje postavenie v rozhodcovskom tribunáli na presadzovanie akýchkoľvek osobných alebo súkromných záujmov a vyhýba sa činnostiam, ktoré môžu vytvárať dojem, že iné osoby sú v osobitnom postavení, ktoré im umožňuje ovplyvňovať ho.

                        13.

                        Člen nemôže dovoliť, aby jeho finančné, obchodné, profesijné, rodinné alebo spoločenské vzťahy alebo povinnosti ovplyvňovali jeho správanie alebo rozhodovanie.

                        14.

                        Člen nesmie vstupovať do žiadneho vzťahu alebo nadobúdať akékoľvek finančné podiely, ktoré by mohli ovplyvniť jeho nestrannosť alebo ktoré by mohli odôvodnene vytvárať zdanie nevhodného správania alebo zaujatosti.

               Povinnosti bývalých členov

                        15.

                        Všetci bývalí členovia sa musia vyhýbať konaniu, ktoré by mohlo vzbudiť dojem, že pri výkone svojich povinností boli zaujatí alebo že mali výhody z rozhodnutia rozhodcovského tribunálu.

               Dôverný charakter

                        16.

                        Žiadny člen alebo bývalý člen nikdy nezverejní ani nepoužije žiadne neverejné informácie, ktoré sa týkajú konania alebo ktoré získal počas konania, inak ako na účely samotného konania a v žiadnom prípade nezverejní ani nepoužije žiadne takéto informácie na získanie osobnej výhody alebo výhody pre iné osoby, alebo na poškodenie záujmov iných osôb.

                        17.

                        Člen nezverejní rozhodnutie rozhodcovského tribunálu ani jeho častí pred jeho uverejnením v súlade s touto dohodou.

                        18.

                        Člen alebo bývalý člen nikdy nezverejnia rokovania rozhodcovského tribunálu alebo názor ktoréhokoľvek člena.

               Výdavky

                        19.

                        Každý člen uchováva záznam a poskytne odpočet času venovaného konaniu a svojich výdavkov.

               Mediátori

                        20.

                        Pravidlá opísané v tomto kódexe správania, ktoré sa uplatňujú na členov alebo bývalých členov, sa primerane uplatňujú na mediátorov.


title: 2009/45/ES: Rozhodnutie Európskeho parlamentu a Rady z  18. decembra 2008 o mobilizácii nástroja flexibility podľa bodu 27 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení

text:
               23.1.2009

               SK

               Úradný vestník Európskej únie

               L 19/49

      ROZHODNUTIE EURÓPSKEHO PARLAMENTU A RADY

   z 18. decembra 2008
   o mobilizácii nástroja flexibility podľa bodu 27 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení
   (2009/45/ES)
   EURÓPSKY PARLAMENT A RADA EURÓPSKEJ ÚNIE,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na bod 27 piaty odsek,
   so zreteľom na návrh Komisie,
   keďže sa obidve zložky rozpočtového orgánu na zmierovacom zasadnutí 21. novembra 2008 dohodli na mobilizácii nástroja flexibility na doplnenie finančných prostriedkov v rozpočte na rok 2009 presahujúcich stropy okruhu 4 o 420 miliónov EUR na financovanie nástroja rýchlej reakcie na prudký nárast cien potravín v rozvojových krajinách,
   ROZHODLI TAKTO:
   Článok 1
   V rámci všeobecného rozpočtu Európskej únie na rozpočtový rok 2009 sa nástroj flexibility využije na poskytnutie sumy 420 mil.
   EUR vo viazaných rozpočtových prostriedkoch. Táto suma sa použije na doplnenie financovania nástroja rýchlej reakcie na prudký nárast cien potravín v rozvojových krajinách v rámci okruhu 4.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 18. decembra 2008

            Za Európsky parlament

            predseda

         H.-G. PÖTTERING

            Za Radu

            predseda

         E. WOERTH

      (1)  Ú. v. EÚ C 139, 14.6.2006, s. 1.


title: Rozhodnutie Rady z 15. decembra 2014 , ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania

text:
               30.12.2014

               SK

               Úradný vestník Európskej únie

               C 466/4

         ROZHODNUTIE RADY
   z 15. decembra 2014,
   ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania
   (2014/C 466/02)
   RADA EURÓPSKEJ ÚNIE,
   so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania, a najmä na jeho článok 4 (1),
   so zreteľom na kandidáta, ktorého navrhla lotyšská vláda,
   keďže:

               (1)

               Rada rozhodnutím zo 16. júla 2012 (2) vymenovala členov riadiacej rady Európskeho strediska pre rozvoj odborného vzdelávania na obdobie od 18. septembra 2012 do 17. septembra 2015.

               (2)

               Pre Lotyšsko je k dispozícii jedno miesto člena riadiacej rady strediska v kategórii zástupcov vlády v dôsledku odstúpenia pani Sandy LIEPINOVEJ.

               (3)

               Členovia riadiacej rady uvedeného strediska by sa mali vymenovať na zvyšný čas funkčného obdobia, ktoré sa skončí 17. septembra 2015,

         ROZHODLA TAKTO:
   Jediný článok
   Týmto sa na zvyšok funkčného obdobia, ktoré trvá do 17. septembra 2015, za členku riadiacej rady Európskeho strediska pre rozvoj odborného vzdelávania vymenúva:
   ZÁSTUPCOVIA VLÁDY:

               LOTYŠSKO

               pani Inta ŠUSTA

      V Bruseli 15. decembra 2014

            Za Radu

            predseda

         M. MARTINA

      (1)  Ú. v. ES L 39, 13.2.1975, s. 1.

      (2)  Ú. v. EÚ C 228, 31.7.2012, s. 3.


               19.5.2016

               SK

               Úradný vestník Európskej únie

               C 181/96

         P7_TA(2013)0405
   Počet medziparlamentných delegácií, delegácií pri spoločných parlamentných výboroch, delegácií pri parlamentných výboroch pre spoluprácu a mnohostranných parlamentných zhromaždení
   Rozhodnutie Európskeho parlamentu z 9. októbra 2013 o počte členov medziparlamentných delegácií, delegácií pri spoločných parlamentných výboroch, delegácií pri parlamentných výboroch pre spoluprácu a mnohostranných parlamentných zhromaždení (2013/2853(RSO))
   (2016/C 181/19)

      Európsky parlament,

               —

               so zreteľom na návrh konferencie predsedov,

               —

               so zreteľom na svoje rozhodnutia zo 6. mája 2009 (1), 14. septembra 2009 (2), z 15. júna 2010 (3) a zo 14. decembra 2011 (4) o počte členov medziparlamentných delegácií, delegácií pri spoločných parlamentných výboroch, delegácií pri parlamentných výboroch pre spoluprácu a mnohostranných parlamentných zhromaždení,

               —

               so zreteľom na článok 198 rokovacieho poriadku,

               1.

               rozhodol, že v nadväznosti na pristúpenie Chorvátska k Európskej únii sa Delegácia pri Spoločnom parlamentnom výbore EÚ – Chorvátsko zruší.

               2.

               rozhodol zmeniť počet členov týchto medziparlamentných delegácií:

                           Delegácia pre vzťahy s Albánskom, Bosnou a Hercegovinou, Srbskom, Čiernou Horou a Kosovom: 30 členov

                           Delegácia pre vzťahy s Arabským polostrovom: 19 členov

                           Delegácia pre vzťahy so Spojenými štátmi: 57 členov

                           Delegácia pre vzťahy s Kanadou: 21 členov

                           Delegácia pre vzťahy s krajinami Strednej Ameriky: 16 členov

                           Delegácia pre vzťahy s Japonskom: 26 členov

                           Delegácia pre vzťahy s Čínskou ľudovou republikou: 42 členov

                           Delegácia pre vzťahy s Indiou: 29 členov

                           Delegácia pre vzťahy s krajinami juhovýchodnej Ázie a so Združením národov juhovýchodnej Ázie (ASEAN): 25 členov

                           Delegácia pre vzťahy s Austráliou a Novým Zélandom: 19 členov

                           Delegácia pre vzťahy s Juhoafrickou republikou: 21 členov;

               3.

               poveruje svojho predsedu, aby postúpil toto rozhodnutie pre informáciu Rade a Komisii.

      (1)  Ú. v. EÚ C 212 E, 5.8.2010, s. 136.

      (2)  Ú. v. EÚ C 224 E, 19.8.2010, s. 36.

      (3)  Ú. v. EÚ C 236 E, 12.8.2011, s. 159.

      (4)  Ú. v. EÚ C 168 E, 14.6.2013, s. 132.


title: Rozhodnutie Rady z 20. novembra 2000 o uzatvorení výmeny listov medzi Európskym spoločenstvom a Bývalou juhoslovanskou republikou Macedónsko o zrušení platnosti hlavy II o obchode a obchodných ustanoveniach Dohody o spolupráci medzi Európskym spoločenstvom a Bývalou juhoslovanskou republikou Macedónsko

text:
Dôležité právne oznámenie

|

32000D0778

Úradný vestník L 309 , 09/12/2000 S. 0029 - 0029

		Rozhodnutie Radyz 20. novembra 2000o uzatvorení výmeny listov medzi Európskym spoločenstvom a Bývalou juhoslovanskou republikou Macedónsko o zrušení platnosti hlavy II o obchode a obchodných ustanoveniach Dohody o spolupráci medzi Európskym spoločenstvom a Bývalou juhoslovanskou republikou Macedónsko(2000/778/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na článok 133, v spojení s jej článkom 300 ods. 2, druhý pododsek,so zreteľom na návrh Komisie,keďže:(1) Dohoda o spolupráci medzi Európskym spoločenstvom a Bývalou juhoslovanskou republikou Macedónsko [1] bola podpísaná výmenou listov 29. apríla 1997 a nadobudla platnosť 1. januára 1998;(2) nariadenie Rady (ES) č. 2007/2000 z 18. septembra 2000, ktorým sa zavádzajú mimoriadne obchodné opatrenia pre krajiny a územia, ktoré sa zúčastňujú procesu Európskej únie týkajúceho sa stabilizácie a pridruženia alebo ktoré sú s týmto procesom spojené [2], sa neuplatňuje na dovoz výrobkov s pôvodom v Bývalej juhoslovanskej republike Macedónsko do spoločenstva, okrem dovozu vína;(3) nariadením Rady (ES) č. 2563/2000 [3], ktorým sa mení a dopĺňa nariadenie (ES) č. 2007/2000, bol Bývalej juhoslovanskej republike Macedónsko udelený ekvivalent zlepšených autonómnych obchodných preferencií podľa nariadenia (ES) č. 2007/2000, okrem koncesií na víno;(4) platnosť obchodných ustanovení a súvisiacich príloh k dohode o spolupráci je preto potrebné zrušiť, aby sa na Bývalú juhoslovanskú republiku Macedónsko uplatňovali zlepšené autonómne obchodné preferencie podľa nariadenia (ES) č. 2007/2000,ROZHODLA TAKTO:Článok 1Výmena listov medzi Európskym spoločenstvom a Bývalou juhoslovanskou republikou Macedónsko o zrušení platnosti hlavy II o obchode a obchodných ustanoveniach Dohody o spolupráci medzi Európskym spoločenstvom a Bývalou juhoslovanskou republikou Macedónsko sa týmto schvaľuje v mene Európskeho spoločenstva.Zrušenie sa uplatňuje od začiatku uplatňovania nariadenia Rady (ES) č. 2563/2000, ktorým sa mení a dopĺňa nariadenie (ES) č. 2007/2000.Text výmeny listov je pripojený k tomuto rozhodnutiu.Článok 2Predseda Rady je oprávnený určiť osoby splnomocnené na podpísanie výmeny listov tak, aby zaväzovala spoločenstvo.Článok 3Toto rozhodnutie sa uverejní v Úradnom vestníku Európskych spoločenstiev.V Bruseli 20. novembra 2000Za RadupredsedaH. Védrine[1] Ú. v. ES L 348, 18.12.1997, s. 2.[2] Ú. v. ES L 240, 23.9.2000, s. 1.[3] Ú. v. ES L 295, 23.11.2000, s. 1.--------------------------------------------------


title: Nariadenie Rady z 18. júla 1988, ktoré sa týka uzavretia Dohody o spolupráci medzi Európskym hospodárskym spoločenstvom a Švajčiarskou konfederáciou o výskume a vývoji v oblasti progresívnych materiálov (Euram)

text:
Dôležité právne oznámenie

|

31988D0405

Úradný vestník L 195 , 23/07/1988 S. 0079 - 0079

		Nariadenie Radyz 18. júla 1988,ktoré sa týka uzavretia Dohody o spolupráci medzi Európskym hospodárskym spoločenstvom a Švajčiarskou konfederáciou o výskume a vývoji v oblasti progresívnych materiálov (Euram)(88/405/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, najmä na jej článok 235,so zreteľom na návrh Komisie,so zreteľom na stanovisko Európskeho parlamentu [1],keďže Rada svojím rozhodnutím 86/235/EHS [2] prijala program výskumu materiálov (surovín a progresívnych materiálov) na roky 1986 až 1989, v ktorom je zahrnutý aj dielčí program o progresívnych materiáloch (Euram); keďže článok 6 uvedeného rozhodnutia splnomocňuje Komisiu, aby nadviazala rokovania s tretími krajinami, predovšetkým tými, ktoré sa zapájajú do Európskej spolupráce v oblasti vedecko-technického výskumu (COST), s cieľom plne alebo čiastočne ich začleniť do tohto programu;keďže Rada rozhodnutím 87/177/EHS [3] schválila v mene Európskeho hospodárskeho spoločenstva rámcovú dohodu o vedecko-technickej spolupráci medzi Európskymi spoločenstvami a, medzi iným, Švajčiarskou konfederáciou;keďže táto dohoda by sa mala schváliť;keďže zmluva nestanovuje potrebné právomoci, iné ako právomoci uvedené v článku 235,PRIJALA TOTO NARIADENIE:Článok 1Dohoda o spolupráci medzi Európskym hospodárskym spoločenstvom a Švajčiarskou konfederáciou o výskume a vývoji v oblasti progresívnych materiálov (Euram) sa týmto schvaľuje v mene spoločenstva.Znenie dohody je pripojené k tomuto rozhodnutiu.Článok 2Predseda Rady poskytne oznámenie stanovené v článku 9 dohody [4].V Bruseli 18. júla 1988Za RadupredsedaY. Pottakis[1] Ú. v. ES C 167, 27. 6. 1988.[2] Ú. v. ES L 159, 14. 6. 1986, s. 36.[3] Ú. v. ES L 71, 14. 3. 1987, s. 29.[4] Dátum vstúpenia tejto dohody do platnosti uverejnení v Úradnom vestníku Európskych spoločenstiev generálny sekretariát Rady.--------------------------------------------------


title: Rozhodnutie Rady z 18. septembra 2006 , ktorým sa vymenúva člen Poradného výboru Agentúry Euratomu pre zásobovanie

text:
               6.10.2006

               SK

               Úradný vestník Európskej únie

               C 241/2

      ROZHODNUTIE RADY

   z 18. septembra 2006,
   ktorým sa vymenúva člen Poradného výboru Agentúry Euratomu pre zásobovanie
   (2006/C 241/02)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 54 druhý a tretí pododsek,
   so zreteľom na článok X Štatútu Agentúry Euratomu pre zásobovanie (1) naposledy zmenenom a doplnenom rozhodnutím 95/1/ES, Euratom ESUO z 1. januára 1995 (2),
   so zreteľom na rozhodnutie Rady z 12. júla 2005, ktorým sa vymenúvajú členovia Poradného výboru Agentúry Euratomu pre zásobovanie (3),
   so zreteľom na stanovisko Komisie,
   keďže:

               (1)

               V dôsledku odstúpenia Ákosa PETŐHO, ktoré bolo Rade oznámené 15. februára 2006, sa uvoľnilo jedno miesto člena uvedeného výboru.

               (2)

               Uvoľnené miesto je preto potrebné obsadiť.

               (3)

               Maďarská vláda navrhla kandidáta 15. februára 2006,

         ROZHODLA TAKTO:
   Jediný článok
   Kristóf HORVÁTH sa vymenúva za člena Poradného výboru Euratomu pre zásobovanie na zvyšný čas funkčného obdobia tohto výboru, ktoré trvá do 28. marca 2007.

      V Bruseli 18. septembra 2006

            Za Radu

            predseda

         J. KORKEAOJA

      (1)  Ú. v. ES 27, 6.12.1958, s. 534/58.

      (2)  Ú. v. ES L 1, 1.1.1995, s. 1.

      (3)  Ú. v. EÚ C 178, 20.7.2005, s. 1.


title: 2012/588/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu Európskej agentúry pre bezpečnosť a ochranu zdravia pri práci za rozpočtový rok 2010

text:
               17.10.2012

               SK

               Úradný vestník Európskej únie

               L 286/246

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu Európskej agentúry pre bezpečnosť a ochranu zdravia pri práci za rozpočtový rok 2010
   (2012/588/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť a ochranu zdravia pri práci za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť a ochranu zdravia pri práci za rozpočtový rok 2010 spolu s odpoveďami agentúry (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci (3), a najmä na jeho článok 14,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0117/2012),

               1.

               udeľuje riaditeľovi Európskej agentúry pre bezpečnosť a ochranu zdravia pri práci absolutórium za plnenie rozpočtu agentúry za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej agentúry pre bezpečnosť a ochranu zdravia pri práci, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 45.

      (2)  Ú. v. ES L 248, 16.9.2002, s. 1.

      (3)  Ú. v. ES L 216, 20.8.1994, s. 1.

      (4)  Ú. v. ES L 357, 31.12.2002, s. 72.
   PRÍLOHA

      ODPORÚČANIA EURÓPSKEHO PARLAMENTU ZA OSTATNÉ ROKY

               Európska agentúra pre bezpečnosť a ochranu zdravia pri práci

               2006

               2007

               2008

               2009

               Výkonnosť

               nevzťahuje sa

               nevzťahuje sa

                           —

                           vyzýva agentúru, aby navrhla diachrónnu analýzu činností, ktoré vykonala v tomto a predchádzajúcich rokoch;

                           —

                           blahoželá agentúre k tomu, že v priebehu posledných troch rokov výrazne zlepšila svoje finančné hospodárenie; podporuje ju v tom, aby sa naďalej usilovala o dosiahnutie najvyšších štandardov pri plánovaní, plnení a kontrole rozpočtu.

               žiada agentúru, aby v tabuľke, ktorá bude prílohou ďalšej správy Dvora audítorov, uviedla porovnanie činností uskutočnených v priebehu skúmaného roka, za ktorý sa udeľuje absolutórium, a činností uskutočnených v predchádzajúcom rozpočtovom roku s cieľom umožniť orgánu udeľujúcemu absolutórium uskutočniť lepšie medziročné zhodnotenie výkonnosti agentúry.

               Správa a riadenie agentúry

               nevzťahuje sa

               nevzťahuje sa

                           —

                           náklady na správu a riadenie agentúry sú vysoké (84-členná správna rada a 64 zamestnancov).

               Prenesené operačné rozpočtové prostriedky

               rozpočtová zásada špecifikácie nebola prísne dodržaná. Riaditeľ podpísal 19 rozhodnutí vo výške približne 880 000 EUR povoľujúce presuny rozpočtových prostriedkov medzi článkami v rámci rozpočtových kapitol. Správna rada nedostala požadované informácie, čo je v rozpore s nariadením o rozpočtových pravidlách.

               nevzťahuje sa

                           —

                           v záujme riadneho finančného hospodárenia požaduje, aby boli rozpočtové prognózy upravené tak, aby odrážali skutočné potreby (daný stav bol v rozpore so zásadou ročnej platnosti rozpočtu).

                           —

                           berie na vedomie, že agentúra preniesla 3 500 000 EUR (47 % svojich operačných prostriedkov) v rámci svojich operačných činností; zdôrazňuje, že táto situácia spôsobuje oneskorenie realizácie činností agentúry a je v rozpore so zásadou ročnej platnosti rozpočtu, čo je čiastočne dôsledkom toho, že významné projekty sú viacročné,

                           —

                           vyzýva agentúru, aby obmedzila zvýšenú mieru rušenia prostriedkov a informovala orgán udeľujúci absolutórium o prijatých opatreniach.

               Postupy obstarávania

               nevzťahuje sa

               nevzťahuje sa

               vyzýva agentúru, aby vyriešila problém používania rámcovej zmluvy na verejné obstarávanie prekračujúce jej maximálnu hodnotu s cieľom napomôcť uplatnenie európskeho rozpočtového práva.

               Ľudské zdroje a vnútorný audit

               nevzťahuje sa

               nevzťahuje sa

               vyzýva agentúru, aby prijala opatrenia na účel vykonania 14 z 33 odporúčaní Útvaru pre vnútorný audit a konštatuje, že 6 z nich je považovaných za veľmi dôležité: t. j. napĺňanie očakávaní zainteresovaných strán a uplatňovanie niektorých noriem vnútornej kontroly, konkrétne riešenie problémov v jednotlivých prípadoch, výročná správa o vnútornej kontrole a presadzovanie postupov vnútornej kontroly.

                           —

                           vyzýva účtovníka agentúry, aby opísal metodiku, ktorú agentúra používa pri validácii svojho účtovného systému, a podporuje myšlienku rozvoja spolupráce v rámci existujúcich medziagentúrnych sietí účtovníkov s cieľom vypracovať spoločné požiadavky a spoločnú metodiku validácie účtovných systémov agentúr,

                           —

                           nabáda agentúru, aby revidovala kontrolné zoznamy tak, aby zodpovedali špecifikáciám rôznych finančných operácií, a sprístupnila ich všetkým zamestnancom,

                           —

                           vyzýva agentúru, aby dokončila svoje postupy dokumentácie,

                           —

                           vyzýva agentúru, aby vypracovala podrobný zoznam hlavných procesov, ktoré majú byť v súlade s požadovanými postupmi, a aby tento zoznam systematicky aktualizovala.

          ---documentbreak---

               17.10.2012

               SK

               Úradný vestník Európskej únie

               L 286/247

         UZNESENIE EURÓPSKEHO PARLAMENTU
   z 10. mája 2012
   s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť a ochranu zdravia pri práci za rozpočtový rok 2010
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť a ochranu zdravia pri práci za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť a ochranu zdravia pri práci za rozpočtový rok 2010 spolu s odpoveďami agentúry (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (ES) č. 2062/94 z 18. júla 1994, ktorým sa zriaďuje Európska agentúra pre bezpečnosť a ochranu zdravia pri práci (3), a najmä na jeho článok 14,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0117/2012),

               A.

               keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2010 je spoľahlivá a že príslušné operácie sú zákonné a správne;

               B.

               keďže 10. mája 2011 Európsky parlament udelil riaditeľovi Európskej agentúry pre bezpečnosť a ochranu zdravia pri práci absolutórium za plnenie rozpočtu agentúry za rozpočtový rok 2009 (5) a vo svojom uznesení, ktoré bolo prílohou k rozhodnutiu o absolutóriu, okrem iného:

                           —

                           vyzval agentúru, aby obmedzila zvýšenú mieru rušenia prostriedkov a informovala orgán udeľujúci absolutórium o opatreniach prijatých v tejto súvislosti,

                           —

                           vyzval účtovníka agentúry, aby opísal metodiku, ktorú agentúra používa pri validácii svojho účtovného systému, podporil myšlienku rozvoja spolupráce v rámci existujúcich medziagentúrnych sietí účtovníkov s cieľom vypracovať spoločné požiadavky a spoločnú metodiku validácie účtovných systémov agentúr;

                           —

                           zdôraznil, že prenos vo výške 3 500 000 EUR (47 % operačných rozpočtových prostriedkov agentúry) súvisiaci s operačnými činnosťami spôsobuje oneskorenie realizácie činností agentúry a je v rozpore so zásadou ročnej platnosti rozpočtu, čo je čiastočne dôsledkom toho, že veľké projekty sú viacročné;

               C.

               keďže celkový rozpočet agentúry na rozpočtový rok 2010 predstavoval 15 500 000 EUR, čo predstavuje nárast o 3,3 % oproti rozpočtovému roku 2009; keďže pôvodná výška príspevku Únie k rozpočtu agentúry na rok 2010 bola 13 743 434 EUR, čo v porovnaní so sumou 13 800 000 EUR v roku 2009 (6) predstavuje zníženie o 0,41 %;

      Rozpočtové a finančné hospodárenie

               1.

               pripomína, že pôvodná výška príspevku Únie k rozpočtu agentúry na rok 2010 bola 13 743 434 EUR; poznamenáva však, že sa k nej pripočítala suma 506 566 EUR pochádzajúca z vrátenia prebytku, čoho výsledkom je celkový príspevok Únie na rok 2010 vo výške 14 250 000 EUR;

               2.

               na základe účtovnej závierky zisťuje, že pôvodný rozpočet agentúry na rok 2010 bol dvakrát zmenený a doplnený a že sa uskutočnili presuny; vyzýva agentúru, aby orgánu udeľujúcemu absolutórium poskytla informácie o dôvodoch týchto zmien;

               3.

               na základe výročnej správy o činnosti agentúry berie na vedomie, že 96,1 % rozpočtu, ktorý mala agentúra k dispozícii v roku 2010, bolo zaviazaných do konca roka;

      Prenesené rozpočtové prostriedky

               4.

               berie na vedomie, že v priebehu rokov došlo k zlepšeniu, pokiaľ ide o prenos rozpočtových prostriedkov agentúry; berie na vedomie najmä to, že v roku 2010 agentúra znížila mieru rušenia prostriedkov z 19 % v roku 2009 na 11 %; vyzýva však agentúru, aby naďalej zlepšovala situáciu odstránením meškaní vo vykonávaní svojej činnosti;

      Ľudské zdroje

               5.

               na základe výročnej správy o činnosti agentúry poznamenáva, že k 31. decembru 2010 bolo v agentúre zamestnaných celkovo 66 pracovníkov; okrem toho poznamenáva, že personál tvorí 44 dočasných zamestnancov, 21 zmluvných zamestnancov a jedno miesto zmluvného zamestnanca je vytvorené v oblasti budovania sietí a koordinácie a je financované z programu IPAC2;

               6.

               vyzýva agentúru, aby informovala orgán udeľujúci absolutórium o opatreniach, ktoré prijala na plnenie týchto cieľov stanovených v jej ročnom pracovnom programe:

                           —

                           organizovanie a monitorovanie výberových konaní na miesta dočasných zamestnancov a zmluvných zamestnancov,

                           —

                           účinné a včasné riadenie a správa v oblasti ľudských zdrojov,

                           —

                           získanie potrebných kvalifikovaných pracovníkov pre agentúru, aby bola agentúra schopná uplatňovať svoju stratégiu a plniť ciele pri vykonávaní svojich ročných plánov riadenia;

      Výkonnosť

               7.

               na základe výročnej správy o činnosti berie na vedomie, že agentúra poskytla podrobné údaje s porovnaním jednotlivých rokov, aby orgánu udeľujúcemu absolutórium umožnila účinnejšie vyhodnotiť výkonnosť agentúry; domnieva sa, že to je najlepší postup, ktorý by mali nasledovať ostatné agentúry;

               8.

               víta iniciatívu agentúry začať predbežne skúmať bezpečnostný a zdravotný vplyv technologických inovácií v súvislosti s tzv. zelenými pracovnými miestami do roku 2020; poznamenáva, že sa už začalo so šírením výsledkov týchto projektov do ich cieľových skupín na svetovom kongrese a prostredníctvom série seminárov; privítal by preto odozvu od agentúry na tieto iniciatívy;

      Vnútorný audit

               9.

               víta iniciatívu agentúry automaticky poskytovať orgánu udeľujúcemu absolutórium výročnú správu Útvaru pre vnútorný audit (IAS) o vnútornom audite agentúry; domnieva sa, že je to ukážkou transparentnosti a príkladom najlepšieho postupu, ktorý by mali nasledovať všetky ostatné agentúry; domnieva sa, že správy IAS o audite často prispievajú k rozvoju postupov a opatrení na zmiernenie/kontrolu rizík agentúry;

               10.

               berie na vedomie informáciu agentúry, že IAS uskutočnil kontrolu v nadväznosti na odporúčania z predchádzajúcich auditov; víta najmä skutočnosť, že v súvislosti s kontrolou nadväzujúcou na skoršie odporúčania IAS vnútorný audítor zistil, že všetky veľmi dôležité odporúčania sú riadne vykonávané a uskutočnené s výnimkou odporúčania týkajúceho sa validácie účtovných systémov, ktoré bolo preradené do kategórie dôležitých odporúčaní, pretože bolo čiastočne vykonané; vyzýva preto agentúru, aby urýchlene v plnej miere vykonala aj toto odporúčanie a informovala orgán udeľujúci absolutórium o prijatých opatreniach;

               11.

               okrem toho konštatuje, že IAS v novembri 2010 vykonal audit webovej stránky a vonkajšej komunikácie; osobitne poznamenáva, že v rámci tohto auditu IAS vypracoval sedem odporúčaní, pričom žiadne nebolo klasifikované ako „s rozhodujúcim významom“, ale dve boli považované za „veľmi dôležité“ a týkali sa:

                           —

                           dokumentácie dohôd na úrovni útvarov,

                           —

                           prijatia a uplatňovania bezpečnostnej politiky,

                     – vyzýva preto agentúru, aby urýchlene vykonala tieto dve odporúčania a informovala orgán udeľujúci absolutórium o prijatých opatreniach;

               12.

               upriamuje pozornosť na svoje odporúčania z predchádzajúcich správ o absolutóriu, ako sa uvádzajú v prílohe k tomuto uzneseniu;

               13.

               pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (7) o výkonnosti, finančnom hospodárení a kontrole agentúr.

      (1)  Ú. v. EÚ C 366, 15.12.2011, s. 45.

      (2)  Ú. v. ES L 248, 16.9.2002, s. 1.

      (3)  Ú. v. ES L 216, 20.8.1994, s. 1.

      (4)  Ú. v. ES L 357, 31.12.2002, s. 72.

      (5)  Ú. v. EÚ L 250, 27.9.2011, s. 201.

      (6)  Ú. v. EÚ L 64, 12.3.2010, s. 507.

      (7)  Prijaté texty, P7_TA(2012)0164 (pozri stranu 388 tohto úradného vestníka).


title: 2005/949/ES: Rozhodnutie Komisie z  23. decembra 2005  o tom, že v roku 2006 sa bude pokračovať v porovnávacích skúškach a testoch Spoločenstva s množiteľským a sadivovým materiálom  Prunus domestica  a  Prunus persica  (L.) Batsch,  Malus  Mill. a  Rubus idaeus  L. v zmysle smernice Rady 92/34/EHS, ktoré začali v rokoch 2002, 2003 a 2004

text:
               28.12.2005

               SK

               Úradný vestník Európskej únie

               L 345/28

         ROZHODNUTIE KOMISIE
   z 23. decembra 2005
   o tom, že v roku 2006 sa bude pokračovať v porovnávacích skúškach a testoch Spoločenstva s množiteľským a sadivovým materiálom Prunus domestica a Prunus persica (L.) Batsch, Malus Mill. a Rubus idaeus L. v zmysle smernice Rady 92/34/EHS, ktoré začali v rokoch 2002, 2003 a 2004
   (2005/949/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 92/34/EHS z 28. apríla 1992 o uvádzaní do obehu množiteľského materiálu ovocných drevín a ovocných drevín určených na výrobu ovocia (1),
   so zreteľom na rozhodnutie Komisie 2001/896/ES z 12. decembra 2001, ktoré ustanovuje opatrenia pre porovnávacie skúšky a testy Spoločenstva na množiteľskom a sadivovom materiále ovocných rastlín podľa smernice Rady č. 92/34/EHS (2), a najmä na jeho článok 2,
   so zreteľom na rozhodnutie Komisie 2002/745/ES z 5. septembra 2002 ustanovujúce opatrenia pre porovnávacie skúšky a testy Spoločenstva na množiteľskom a sadbovom materiále ovocných drevín podľa smernice 92/34/EHS (3), a najmä na jeho článok 3,
   so zreteľom na rozhodnutie Komisie 2003/894/ES z 11. decembra 2003, ktoré ustanovuje opatrenia pre porovnávacie skúšky a testy Spoločenstva na množiteľskom a sadivovom materiáli Prunus persica (L.) Batsch, Malus Mill. a Rubus idaeus L. podľa smernice Rady 92/34/EHS (4), a najmä na jeho článok 3,
   keďže:

               (1)

               V rozhodnutí 2001/896/ES sa ustanovujú opatrenia pre porovnávacie skúšky a testy, pokiaľ ide o Prunus domestica, ktoré sa od roku 2002 do roku 2006 majú vykonať v zmysle smernice 92/34/EHS.

               (2)

               V roku 2006 by sa malo pokračovať v testoch a skúškach vykonaných od roku 2002 do roku 2005.

               (3)

               V rozhodnutí 2002/745/ES sa ustanovujú opatrenia pre porovnávacie skúšky a testy, pokiaľ ide o Prunus domestica, ktoré sa od roku 2003 do roku 2007 majú vykonať v zmysle smernice 92/34/EHS.

               (4)

               V roku 2006 by sa malo pokračovať v testoch a skúškach vykonaných od roku 2003 do roku 2005.

               (5)

               V rozhodnutí 2003/894/ES sa ustanovujú opatrenia pre porovnávacie skúšky a testy, pokiaľ ide o Prunus persica (L.) Batsch, Malus Mill. a Rubus idaeus L., ktoré sa majú od roku 2004 do roku 2008 vykonať podľa smernice 92/34/EHS.

               (6)

               V roku 2006 by sa malo pokračovať v testoch a skúškach vykonaných v roku 2004 a 2005,

         ROZHODLA TAKTO:
   Jediný článok
   V roku 2006 sa pokračuje v porovnávacích skúškach a pokusoch Spoločenstva, ktoré začali v rokoch 2002 a 2003 na množiteľskom a sadivovom materiáli Prunus domestica, v súlade s rozhodnutiami 2001/896/ES a 2002/745/ES.
   V roku 2006 sa pokračuje v porovnávacích skúškach a testoch Spoločenstva, ktoré začali v roku 2004 na množiteľskom materiáli Prunus persica (L.) Batsch, Malus Mill. a Rubus idaeus L. v súlade s rozhodnutím 2003/894/ES.

      V Bruseli 23. decembra 2005

            Za Komisiu

         Markos KYPRIANOU

            člen Komisie

      (1)  Ú. v. ES L 157, 10.6.1992, s. 10. Smernica naposledy zmenená a doplnená rozhodnutím Komisie 2005/54/ES (Ú. v. EÚ L 22, 26.1.2005, s. 16).

      (2)  Ú. v. ES L 331, 15.12.2001, s. 95.

      (3)  Ú. v. ES L 240, 7.9.2002, s. 65.

      (4)  Ú. v. EÚ L 333, 20.12.2003, s. 88.


title: 2006/279/ES,Euratom: Rozhodnutie zástupcov vlád členských štátov zo  6. apríla 2006 , ktorým sa vymenúva sudca Súdneho dvora Európskych spoločenstiev

text:
               13.4.2006

               SK

               Úradný vestník Európskej únie

               L 104/37

      ROZHODNUTIE ZÁSTUPCOV VLÁD ČLENSKÝCH ŠTÁTOV

   zo 6. apríla 2006,
   ktorým sa vymenúva sudca Súdneho dvora Európskych spoločenstiev
   (2006/279/ES, Euratom)
   ZÁSTUPCOVIA VLÁD ČLENSKÝCH ŠTÁTOV EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 223,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 139,
   keďže:
   Na základe článkov 5 a 7 Protokolu o štatúte Súdneho dvora a po odstúpení Antonia LA PERGOLU je potrebné pristúpiť k vymenovaniu sudcu na zvyšný čas jeho funkčného obdobia, ktoré trvá do 6. októbra 2006,
   ROZHODLI TAKTO:
   Článok 1
   Antonio TIZZANO sa vymenúva za sudcu Súdneho dvora Európskych spoločenstiev s platnosťou odo dňa zloženia sľubu do 6. októbra 2006.
   Článok 2
   Toto rozhodnutie sa uverejní v Úradnom vestníku Európskej únie.

      V Bruseli 6. apríla 2006

            Predseda

         G. WOSCHNAGG


title: Rozhodnutie Rady (EÚ) 2016/274 z 12. februára 2016 o uzavretí v mene Európskej únie Dohody medzi Európskou úniou a Samojským nezávislým štátom o zrušení vízovej povinnosti pri krátkodobých pobytoch

text:
               27.2.2016

               SK

               Úradný vestník Európskej únie

               L 52/15

         ROZHODNUTIE RADY (EÚ) 2016/274
   z 12. februára 2016
   o uzavretí v mene Európskej únie Dohody medzi Európskou úniou a Samojským nezávislým štátom o zrušení vízovej povinnosti pri krátkodobých pobytoch
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 6 druhým pododsekom písm. a) bodom v),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Komisia rokovala v mene Európskej únie o Dohode so Samojským nezávislým štátom o zrušení vízovej povinnosti pri krátkodobých pobytoch (ďalej len „dohoda“).

               (2)

               V súlade s rozhodnutím Rady (EÚ) 2015/1036 (2) bola dohoda podpísaná a predbežne sa vykonáva od 28. mája 2015.

               (3)

               Touto dohodou sa zriaďuje Spoločný výbor odborníkov pre správu dohody. V tomto spoločnom výbore bude Únia zastúpená Komisiou, ktorej by mali asistovať zástupcovia členských štátov.

               (4)

               Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES (3), Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES (4), Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (6)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Samojským nezávislým štátom o zrušení vízovej povinnosti pri krátkodobých pobytoch.
   Článok 2
   Predseda Rady vykoná oznámenie v mene Únie podľa článku 8 ods. 1 dohody (5).
   Článok 3
   Komisia, ktorej asistujú zástupcovia z členských štátov, zastupuje Úniu v spoločnom výbore odborníkov zriadenom podľa článku 6 dohody.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 12. februára 2016

            Za Radu

            predseda

         J.R.V.A. DIJSSELBLOEM

      (1)  Súhlas z 15. decembra 2015.

      (2)  Rozhodnutie Rady (EÚ) 2015/1036 zo 7. mája 2015 o podpise v mene Európskej únie a predbežnom vykonávaní Dohody medzi Európskou úniou a Samojským nezávislým štátom o zrušení vízovej povinnosti pri krátkodobých pobytoch (Ú. v. EÚ L 173, 3.7.2015, s. 55).

      (3)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (4)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

      (5)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie Európskeho parlamentu (EÚ) 2017/1678 z 27. apríla 2017 o absolutóriu za plnenie rozpočtu Európskeho inovačného a technologického inštitútu za rozpočtový rok 2015

text:
               29.9.2017

               SK

               Úradný vestník Európskej únie

               L 252/243

         ROZHODNUTIE EURÓPSKEHO PARLAMENTU (EÚ) 2017/1678
   z 27. apríla 2017
   o absolutóriu za plnenie rozpočtu Európskeho inovačného a technologického inštitútu za rozpočtový rok 2015
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho inovačného a technologického inštitútu za rozpočtový rok 2015,

               —

               so zreteľom na správu Dvora audítorov o overení ročnej účtovnej závierky Európskeho inštitútu pre rodovú rovnosť za rozpočtový rok 2015 spolu s odpoveďami inštitútu (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória inštitútu za plnenie rozpočtu za rozpočtový rok 2015 (05873/2017– C8-0077/2017),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 294/2008 z 11. marca 2008, ktorým sa zriaďuje Európsky inovačný a technologický inštitút (4), a najmä na jeho článok 21,

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (5), a najmä na jeho článok 108,

               —

               so zreteľom na článok 94 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu (A8-0127/2017),

               1.

               udeľuje absolutórium riaditeľovi Európskeho inovačného a technologického inštitútu za plnenie rozpočtu inštitútu za rozpočtový rok 2015;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskeho inovačného a technologického inštitútu, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ C 449, 1.12.2016, s. 112.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 97, 9.4.2008, s. 1.

      (5)  Ú. v. EÚ L 328, 7.12.2013, s. 42.